Návrh

Komuniké

Vláda Slovenskej republiky na svojom zasadaní 17. decembra 2003 prerokovala návrh zákona, ktorým sa menia a dopĺňajú zákony súvisiace s presunom niektorých pôsobností z Policajného zboru a vyslovila s ním súhlas.

Návrh zákona predovšetkým odkladá presun pôsobností z Policajného zboru na úseku hlásenia pobytu a registra obyvateľov na 1. október 2004 a na úsekoch občianskych preukazov, cestovných dokladov a niektorých dopravno-správnych činností na 1. júl 2006.

	Návrh zákona obsahuje novelu zákona o občianskych preukazoch, ktorá umožní vydávanie občianskych preukazov i občanom pozbaveným spôsobilosti na právne úkony. V zákone o premávke na pozemných komunikáciách sa ukladá osobám povinnosť podrobiť sa nasnímaniu podoby pri vyhotovení vodičského preukazu. Úpravou zákona o cestovných dokladoch sa má dosiahnuť, aby občania Slovenskej republiky mohli vycestovať do štátov Európskej únie aj na základe občianskeho preukazu.